Kamil Mikulčík

Kamil Mikulčík (* 18. november 1977, Trnava) je slovenský herec, spevák a skladateľ.

Životopis 
Kamil Mikulčík sa narodil 18. novembra 1977 v Trnave. Po absolvovaní gymnázia Jána Hollého v Trnave študoval niekoľko rokov na Fakulte podnikového manažmentu Ekonomickej univerzity v Bratislave a zároveň začal denné štúdium na Vysokej škole múzických umení, odbor herectvo. 

Ako herec začínal v Túlavom divadle a Radošinskom naivnom divadle. V súčasnosti pôsobí na voľnej nohe a hosťuje vo viacerých divadlách na Slovensku aj v Česku. Vidieť ho môžeme v SND v predstavení Je úžasná, v rôznych tituloch Túlavého divadla v Divadle v podpalubí, v monodráme Novecento – Legenda o pianistovi, a v dráme Vytrvalý dážď, rovnako v Divadle v podpalubí. Účinkuje tiež na doskách divadla Aréna v hre Josef Švejk a v Štúdiu L+S v predstaveniach Listy Emilovi, 69 vecí lepších ako sex a Meno. V Radošinskom naivnom divadle pôsobí v inscenáciách Besame mucho a Mužské oddelenie. Hral tiež v Mestskom divadle v Brne v hudobnej komédii Bítls! Niekoľko rokov bol súčasťou bláznivej komédie Nevyliečiteľní, v príťažlivom hereckom obsadení. 
Ako skladateľ hudby spolupracoval so Slovenským rozhlasom, ako autor scénickej hudby s rôznymi slovenskými a českými divadlami (so SND, Divadlom Aréna, Radošinským naivným divadlom, Mestským divadlom Zlín, Pražským divadlom Kalich, Štúdiom L+S, Divadlom J.Palárika v Trnave, Divadlom J.G.Tajovského vo Zvolene, Divadlom Jonáša Záborského v Prešove, Divadelním spolkem Frída, Túlavým divadlom, divadlom Teatro Tatro a ďalšími).
Od roku 2018 je stálym hudobným a hereckým hosťom nedeľného zábavníka Slovenského Rozhlasu Skúška sirén autorskej dvojice Samo Trnka – Tomáš Hudák. 
Z filmovej a televíznej tvorby treba spomenúť jeho účinkovanie vo filmoch Behind The Enemy Lines (2003), Povesť o Čiernej Pani (2004), Muzika (2008) a Legenda o lietajúcom Cypriánovi (2010), v seriáloch Medzi nami (2006), Ordinácia v ružovej záhrade (2008-2009), Nesmrteľní (2010), Druhý dych (2012), Chlapi neplačú (2014), Kolonáda (2014), v seriáli s kriminálnou zápletkou 1890 (2017), či bláznivom komediálnom seriáli Bola raz jedna škola (2020). Hral tiež v niekoľkých televíznych rozprávkach, napr. Spievankovo 5: O povolaniach (2015) alebo Zázračný nos (2015). Tvorbe pre deti sa venuje aj ako dabingový herec a hudobný režisér slovenského znenia mnohých kino-rozprávok. Tvorí tiež audio rozprávky s autorskou hudbou v podcastoch projektu Bublina číta deťom.
Ako herec, moderátor a recitátor je každoročne prizývaný do množstva zaujímavých a žánrovo vyhranených projektov, pričom každého sa vie zhostiť s veľkou dávkou profesionality. Za všetky spomenieme napríklad jeho umelecký prednes diela On Fire (Benjamin de la Fuente) na festivale Melos Ethos – medzinárodnom festivale súčasnej hudby (2019), recitácie na festivale Trnavské organové dni s mnohoročnou tradíciou, či na Katedrálnom organovom festivale v Bratislave.   
V roku 2009 sa Kamil v duete s Nelou Pociskovou zúčastnil národného kola pesničkovej súťaže Eurovision Song Contest, z ktorého ako víťazi postúpili až do moskovského semifinále (po 11 rokoch neúčasti Slovenska v tejto medzinárodnej súťaži). V rokoch 2004 – 2016 bol členom, aranžérom a spoluzakladateľom a capellovej hudobnej formácie Fragile. Ako hudobník, skladateľ a producent sa podieľal na albume Obchodnice s noční můrou (2007) českej šansónovej speváčky Emy Márovej. V roku 2013 vydal sólový album Dáma v rýchliku, kde texty Miroslava Válka zhudobnil Stanislav Šurin. S týmto programom koncertoval naživo na mnohých podujatiach po celom Slovensku, predovšetkým s hudobnou formáciou Pacora Trio. 
V roku 2020 vydáva svoje prvé autorské CD s názvom 40 zím.  

V roku 2020 nahovoril audio verziu historicko-náučnej GPS hry Mocný opasok, ktorú pripravilo Mesto Trnava.

Tvorba 
 Lastovičie rozprávky - autor hudby (Radošinské naivné divadlo)
 Desatoro - aranžmány (Radošinské naivné divadlo)
 Stvorenie sveta - aranžmány (Radošinské naivné divadlo)
 Popletená punčocha - autor hudby (Divadlo Ludus)
 Tri prasiatka - (Divadlo Aréna)
 Obchodnice s noční múrou CD - autor hudby (Ema Márová)
Mocný opasok - voiceover historicko-náučnej GPS hry

Diskografia 
 2007: Voice Mail - Fragile - Musica Tyrnaviensis EAN 8 588003 396082, CD
 2009: Vianoce - Fragile - CD, príloha časopisu  Plus 7 dní
 2010: Next Level - Fragile - CD
 2011: Deťom - Fragile - CD
 2011: Vianoce 2 - Fragile - CD
2012: Fragile & Rózsa band
2013: Dáma v rýchliku - Kamil Mikulčík - CD
2013: Richard Müller - Hlasy - CD
2014: Richard Müller - Hlasy 2 - CD
2015: Queen Symphony - Fragile - CD
2016: Queen Symphony 2 - Fragile - CD
2020: 40 ZíM - Kamil Mikulčík - CD

Kompilácie 
 2009: Eurovision Song Contest 2009 - EMI EAN 5 09969 968020, 2CD - 18. Slovakia: Kamil Mikulcík & Nela Pocisková – Let' tmou (The official album)

Filmografia 
 2013 – 2015 Chlapi neplačú – seriál
 2013 Kolonáda – seriál
 2001 Behind Enemy Lines – film USA
 2004 Povesť o Čiernej Pani – film
 2006 Medzi nami – seriál
 2008 Muzika – film
 2008 – 2009 Ordinácia v ružovej záhrade – seriál
 2010 Nesmrteľní – seriál
 2010 Legenda o lietajúcom Cypriánovi – film
 2012 Druhý dych – seriál
 2017 Naši – seriál
 2018 Semafor 
 2018-2019 Sestričky
 2020 Sviňa
 2009 V mene zákona - seriál 
 2015 Svet podľa Evelyn - seriál 
 2015 Spievankovo: O povolaniach - rozprávka 
 2016 Čert nikdy nespí - seriál 
 2016 Zázračný nos - rozprávka 
 2016 Richard Muller: Nespoznaný - dokumentárny film
 2017 1890 - seriál 
 2020 Bola raz jedna škola - seriál 
 2020 Prázdniny - seriál 
 2020 Slovenský panteón (časť Cyril a Metod) - dokumentárny seriál
 2021 Nemocnica - seriál
 2021 Priznanie - seriál
 2022: Ultimátum

Divadlo 
 František z Assisi
 Ja a Feuerbach
 Hamlet, alebo nález lebky 
 Hospodská 
 Jááánošííík
 Generál
 Hra o láske 
 Desatoro
 Sedem hlavných hriechov
 Stvorenie sveta
 Matúš Čák Trenčiansky 
 Objav roka 
 Piano revue – pocta Werichovi a Voskovcovi 
 Rómeo, Júlia a vírus
 Novecento – Legenda o pianistovi
 Nevyliečiteľní
 Listy Emilovi
 69 vecí lepších ako sex
 Meno
 Bítls
 Vytrvalý dážď
 Je úžasná
 Josef Švejk
 Mužské oddelenie
 Besame mucho
 Kabaret

Referencie

Pozri aj 
 Eurovision Song Contest 2009

Slovenskí popoví speváci
Slovenskí popoví klaviristi
Slovenskí popoví gitaristi
Slovenskí popoví bubeníci
Slovenskí kontrabasisti
Slovenskí flautisti
Slovenskí divadelní herci
Slovenskí filmoví herci
Slovenskí televízni herci
Slovenskí herci divadelných muzikálov
Slovenskí hudobní producenti
Slovenskí skladatelia modernej hudby
Absolventi Vysokej školy múzických umení
Absolventi Ekonomickej univerzity v Bratislave
Radošinské naivné divadlo
Osobnosti z Trnavy